Document ID: 32006L0063

DIREKTIVA KOMISIJE 2006/63/ES
z dne 14. julija 2006
o spremembi prilog II do VII k Direktivi Sveta 98/57/ES o obvladovanju bakterije Ralstonia solanacearum (Smith) Yabuuchi et al.
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 98/57/ES z dne 20. julija 1998 (1) o obvladovanju bakterije Ralstonia solanacearum (Smith) Yabuuchi et al. in še zlasti člena 11 Direktive,
ob upoštevanju naslednjega:
(1)
Eden od pomembnih organizmov, ki škodi krompirju in paradižniku, je Ralstonia solanacearum (Smith) Yabuuchi et al., povzročitelj rjave gnilobe krompirja ter bakterijskega venenja krompirja in paradižnika (v nadaljevanju: „organizem“).
(2)
Organizem se še vedno pojavlja v nekaterih predelih Skupnosti.
(3)
Direktiva Sveta 98/57/ES določa podrobne ukrepe, ki jih morajo uveljaviti države članice proti organizmu, da bi ga odkrile in ugotovile njegovo razširjenost, preprečile njegovo pojavitev in razširjanje, in če ga najdejo, preprečile njegovo razširjanje in ga nadzirale z namenom izkoreninjenja.
(4)
Od takrat je bil dosežen precejšen napredek pri razumevanju biologije, pri postopkih detekcije in identifikacije organizma; poleg tega praktične izkušnje, pridobljene z nadziranjem organizma, pozivajo k ponovnemu pregledu nekaterih tehničnih določb v zvezi z nadzornimi ukrepi.
(5)
Kot rezultat tega napredka se zdi nujno pregledati in posodobiti ukrepe v nekaterih prilogah k Direktivi 98/57/ES.
(6)
V zvezi s postopki odkrivanja in identifikacije je vključena sodobna metoda odkrivanja, fluorescentna in situ hibridizacija (FISH); vključene so tudi izboljšave metode verižne reakcije s polimerazo (PCR), izboljšave različnih tehničnih elementov trenutnega postopka detekcije in identifikacije ter metode za detekcijo in identifikacijo organizma v drugih gostiteljskih rastlinah razen krompirja, v vodi in zemlji.
(7)
V zvezi s tehničnimi elementi kontrolnih ukrepov so izboljšane določbe za: način shranjevanja testiranih vzorcev, da bi zagotovili ugotavljanje prisotnosti organizma; elemente, potrebne za ugotavljanje obsega verjetne kontaminacije; podrobnosti o obveščanju glede potrjene prisotnosti organizma in glede relevantnega kontaminiranega območja; ukrepe, ki se izvajajo na mestih pridelave, ki so označena kot kontaminirana in ki ležijo znotraj razmejenih območij; poleg tega so vključene tudi nekatere določbe za paradižnik, da bi bolje upoštevali relevantnost te rastline kot gostiteljice organizma.
(8)
Ukrepi, določeni v tej Direktivi, so v skladu z mnenjem Stalnega odbora za zdravstveno varstvo rastlin -
SPREJELA NASLEDNJO DIREKTIVO:
Člen 1
Priloge II do VII k Direktivi 98/57/ES se nadomestijo z ustreznimi besedili iz prilog k tej direktivi.
Člen 2
1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do 31. marca 2007. Komisiji takoj sporočijo besedilo navedenih določb in primerjalno tabelo med navedenimi določbami ter Direktivo.
Te predpise začnejo uporabljati s 1. aprilom 2007.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice Komisiji takoj predložijo besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati tretji dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 14. julija 2006

Labels: 20
17
6